Sarpsborg stoppet LSK: - Ikke vår oppgave å underholde
0Lillestrøm 0Sarpsborg 08 - Vi har kanskje vært for naive tidligere. I dag kom vi hit med mål om å være kompakte og kyniske. Vi er kjent for å være et spillende og offensivt lag, men det er ikke vår oppgave å komme til Åråsen for å underholde, sier Steffen Ernemann til VG, etter å ha ryddet unna så godt som alle LSK-forsøk mot Sarpsborg-forsvaret. Den defensive midtbanespilleren var høyt og lavt lørdag ettermiddag, og holdt LSKs offensive spillere til et minimum av sjanser. - Vi prøvde noe av det samme borte mot Aalesund, og det fungerte der - og vi skulle egentlig hatt tre poeng. Mot Haugesund var vi for naive, og da røk vi med fire mål. Det var på tide med en endring, sier Ernemann.Sarpsborg-trener Brian Deane var meget fornøyd med det ene poenget laget tok med seg hjem. Han sier han bestemte seg for taktikk-endringen for flere uker siden. - Kall det 3-5-2, kall det 5-3-2, det viktigste er at vi fikk det til å virke med den spillerstallen vi har. Ja, vi har kanskje vært naive tidligere, og etter Haugesund-kampen bestemte jeg meg for å prøve noe nytt, sier Deane til VG. Det innebar blant annet at artisten Bojan Zajic ble satt på benken. - Jeg skulle ønske vi kunne varte opp med flott angrepsfotball i hver kamp, og Bojan er en fantastisk spiller for oss - kanskje aller best i et annet system enn i dag. I dag valgte vi å gjøre det vi måtte for å sikre oss det ene poenget, sier Deane. LSK-trener Magnus Haglund virket ikke å ta altfor tungt på resultatet da han møtte pressen etter kampen. Han mener tempo og presisjon var de avgjørende faktorene som gjorde at hjemmelaget ikke fant veien til nettmaskene lørdag ettermiddag. - Vi hadde forventet at de lå lavt med så mye som åtte mann, men kanskje ikke at de skulle spille med fem i den bakre rekka. Planen vår var å spille mye kjappere enn vi gjorde i dag, og det var på de siste tjue meterne vi feilet gang på gang. I tillegg har vi et par sjanser som skulle vært scoring, sier Haglund. Nærmest scoring var hjemmelagets Ruben Gabrielsen, som etter en kort drikkepause midtveis i førsteomgang ble stående mutters alene foran Sarpsborg-målet. Backen satte pannebrasken til, men hodestøtet gikk rett i bakken og over mål fra omtrent fire meter. Bortelagets keeper Duwayne Kerr viste tydelig misnøye med lagkameratens forsvarsspill. - Det skulle vært mål, for der tok vi forsvaret deres på senga. I tillegg hadde vi en stor sjanse der Bjørn Helge Riise fikk skutt fra godt hold, avslutter Haglund.Det skulle gå nesten 90 minutter før Sarpsborg-keeper Duwayne Kerr måtte ut i full strekk. Johan Anderson fyrte løs fra tjue meter, men skuddet gikk til corner, og nærmere kom aldri vertene i jakten på sin fjerde strake hjemmeseier. Et meget kompakt Sarpsborg-forsvar stoppet effektivt alle forsøk fra hjemmelaget i varmen på Åråsen, der drikkepausene kom like tett som høydepunktene. Første omgang i varmen på Åråsen bød ikke på de store sjansene. Med unntak av Moryke Fofanas gjentatte dribleraid på LSKs venstrekant, manglet begge lag den offensive gnisten til å bryte gjennom. Bedre ble det ikke utover i kampen, da varmen så ut til å tappe spillerne for krefter.
(LSK - Sarpsborg 08 0-0) Lillestrøm sto med tre strake seiere på Åråsen. Mot Sarpsborg 08 skapte vertene knapt nok skudd på mål.